इंग्लीश माध्यमाचें आकर्शण, बालरथाक लागून पयसुल्ले शाळेंत सोंपेपणी वचपाक मेळप तशेंच हेर कांय कारणांक लागून सरकारी मुळाव्यो शाळा रिकाम्यो जावपाक लागल्यात. कांय शाळा तर बंद पडल्यात. संबंदीत गांव आनी शिक्षण खात्याचे अधिकारी सोडल्यार ह्यो गजाली पुराय राज्यभर जावंक नात. सध्या बऱ्याच सरकारी शाळांनी पटसंख्या (भुरग्यांचो शाळेंतलो आंकडो) सामकी देंवल्या. ताका लागून उणे विद्यार्थी आशिल्ल्यो शाळा बंद करपाचो निर्णय फाटीं जाहीर जाल्लो. ताका पालकांचो खर विरोध जालो. उपरांत दुबळी शाळा लागसारच्या शाळांनी विलीन करपाचें थारलें. मुळगांव सारक्या गांवांनी ह्या निर्णयाकूय पालक, शिक्षकांनी विरोध चालू आसा. तांचें म्हणणें जाय ताचे परस फक्त 20 विद्यार्थी उणे आसा. शाळांचें हें प्रकरण तापय नासतना न्हिवोवपाक जाय. पालक- शिक्षक संघाक विश्वासांत घेनासतना ते बाबतींत कसलेंच पावल उखलचें ना, अशेंय सरकारान म्हणलां. मजगतीं, वालकिणी शाळेंत एकूय शिक्षक नाशिल्ल्यान थळावो तरणाटो प्रेमानंद रेकडो थंय शिकयता, ही खबर येतकच सगल्याक बोवाळ जालो. शिक्षण खात्यान दुसरेच दीस थंय शिक्षिका नेमली. वालकिणीच्या लोकप्रतिनिधींच्या मतान, हो सगलो घोळ जालो ताका भागशिक्षण अधिकारी जापसालदार. पयलीं नेमिल्लो शिक्षक येवंकूच नाशिल्ल्यान शाळा शिक्षका विणें उरली. तर भागशिक्षण अधिकारी म्हणटा, एका शिक्षकाक थंय नेमिल्लो, पूण तो कसलीं ना कसलीं कारणां दिवन ते शाळेंत वचप टाळटा. शिक्षणाच्या मळाचेर विद्यादानाची वृत्ती हालींसराक ना जाल्या अशें म्हणटात. ही घडणूक म्हणल्यार ते वृत्तीचो पालकांक आयिल्लो प्रत्यक्ष अणभव. घडये पयसुल्ल्या गांवांतली शाळा म्हूण हो शिक्षक थंय वचपाचें टाळटा आसत. आतां ताचेर कारवाय करपाचें पत्र शिक्षण खात्याक गेलां.
 आदेश हातांत मेळूनय शाळेंत रुजू जावंक नाशिल्ल्या शिक्षकाक लागून ही शाळा बरेच दीस शिक्षक आनी शिक्षणा विणें उरली. तेन्ना प्रेमानंद रेकडो हांणी परोपकाराचे नदरेन शाळेचीं सुत्रां हातांत घेवन सेनापती दाखल जाय मेरेन किल्लो येसस्वीपणान लढयलो. जर पत्रकारांनी ही बातमीच फोडूंक नाशिल्ली जाल्यार वालकिणीचे ते शाळेचें कितें जावपाचें? आतां शिक्षण खात्यान तात्पुरती वेवस्था केल्या. एक शिक्षिका आयल्या. पूण तिका इंग्लीश सोडल्यार हेर विशय येनात. आतां खातें हांगा नवे शिक्षक नेमतात काय दुसरें कितें पावल उखलता, तें रोखडेंच कळटलें. तें कितेंय आसलें तरी, रेकडो हांची तोखणाय करपाक जाय. 31 आॅगस्टाक संबंदीत शिक्षक निवृत्त जालो. तांणीच नवो शिक्षक येता म्हणसर रेकडो हांकां शिकोवपाची विनवणी केली. खुद्द भागशिक्षण अधिकाऱ्यानूय परवानगी दिली, अशीय खबर आसा. जर शिक्षक येवंक नाशिल्लो जाल्यार आपूणच थंय हें शिक्षणीक वर्स सोंपता म्हणसर शिकोवपाचो, अशें रेकडोन म्हणिल्ल्याचें छापून आयलां. आयचो हो जमानो पयशां खातीर काम करपाचो. समाजसेवा बी प्रकार सोंपले. ते धर्तेर रेकडोन जें कितें केलें, तें आगळें वेगळें अशें.
 गोंयांत बीएड, डीएड शिकोवपी सरकारी आनी खाजगी संस्था आसात. दरवर्सा तातूंतल्यान शेंकड्यांनी शिक्षक भायर सरतात. ते वतात खंय? कारण बऱ्याच शाळांनी विद्यार्थ्यां वांगडाच शिक्षकांचो आंकडोय देंवत आसा. कांय शाळांनी चडावत शिक्षक तर थोड्यांनी तांचो दुकळ. हाचेर शिक्षण खात्याक उपाय करचो पडटलो. उणे पटसंख्येच्या शाळांचें कितें करपाचें तें पालक- शिक्षक संघां वांगडा बसका घेवन सरकारान थारावंक जाय. विद्यार्थ्यांचो आंकडो चड ना, तरीय फाटल्या 20-25 वर्सांनी नव्या शाळांक, हायस्कूलांक सरकारान परवानगी दिल्या. अजूनय कांय शाळा वेटिंग लिस्टाचेर आसात. एकूणच पालकांची मानसिकताय पळयल्यार कालांतरान सरकारी मुळाव्यो शाळा बंद जातल्यो, अशें दिसता. फाटीं खाजगी शाळांनी आंगणवाडी पोसक्यो घेवच्यो, अशें थारिल्लें. ते येवजणेक शाळांच्या वेवस्थापनांचो कसो येवकार मेळटा, तें दिसतलें. कारण भोवतेक शाळांनी तांचे स्वताचे केजी, पूर्व प्राथमिक वर्ग सुरू जाल्यात. ताका आनीक कोण आंगणवाडी, बालवाडी जोडून घेतशें दिसना.
 सुरू केलाच!
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 